KOMISIJOS SPRENDIMAS
2009 m. vasario 19 d.
dėl Sprendimu 2008/721/EB įsteigtų mokslinių komitetų ir grupės narių bei konsultantų skyrimo
(2009/146/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. rugsėjo 5 d. Komisijos sprendimą 2008/721/EB, kuriuo įsteigiamas mokslinių komitetų ir vartotojų saugos, visuomenės sveikatos ir aplinkos ekspertų konsultacinis padalinys ir panaikinamas Sprendimas 2004/210/EB (1), ypač į jo 3 ir 4 straipsnius,
kadangi:
(1)
Sprendimu 2008/721/EB Komisija įsteigė tris vartotojų saugos, visuomenės sveikatos ir aplinkos srities mokslinius komitetus, kaip antai Vartotojų saugos mokslinį komitetą (VSMK), Sveikatos ir aplinkos pavojų mokslinį komitetą (SAPMK) ir Atsirandančių ir nustatomų naujų pavojų sveikatai mokslinį komitetą (ANNSPMK) bei rizikos vertinimo mokslinių konsultantų grupę (toliau - grupę).
(2)
Kiekvieną komitetą - VSMK, SAPMK ir ANNSPMK - sudaro ne daugiau kaip 17 narių, o Komisija, atsižvelgdama į mokslinių konsultacijų poreikį, gali bet kada priimti sprendimą dėl mokslinių konsultantų grupės narių skaičiaus. Siekiant, kad būtų apimtos visos mokslinės sritys, kuriose planuojama konsultuotis su moksliniais komitetais per jų kadenciją, tikslinga nustatyti, kad kiekvieną mokslinį komitetą sudarytų 17 narių, o mokslinių konsultantų grupę - 189 nariai.
(3)
Pagal Sprendimo 2008/721/EB 3 straipsnio 4 dalį ir 4 straipsnio 2 dalį paskelbus kvietimą dalyvauti, taip pat nurodant atrankos kriterijus ir vertinimo tvarką, sudarytas tinkamų kandidatų, iš kurių Komisija skiria mokslinių komitetų narius ir mokslinių konsultantų grupės narius, sąrašas.
(4)
Pagal Sprendimo 2008/721/EB 3 straipsnio 2 dalį, Komitetų nariai renkami remiantis jų kompetencija ir atsižvelgiant į visų pirma Europos mokslo klausimų ir požiūrių įvairovę rodantį geografinį pasiskirstymą, bei, pagal minėto sprendimo 4 straipsnio 1 dalį, konsultantai renkami siekiant, kad būtų atstovaujamos kuo įvairesnės mokslo sritys,
NUSPRENDĖ:
Vienintelis straipsnis
Nustatoma, kad kiekvieną iš trijų Sprendimu 2008/721/EB įsteigtų mokslinių komitetų sudaro 17 narių. Šio sprendimo I priede išvardyti ekspertai skiriami tų komitetų nariais.
Nustatoma, kad mokslinių konsultantų grupę sudaro 189 nariai, o šio sprendimo II priede išvardyti ekspertai skiriami Sprendimu 2008/721/EB įsteigtos rizikos vertinimo mokslinių konsultantų grupės nariais.
Priimta Briuselyje, 2009 m. vasario 19 d.